Stjórn Isavia samþykkti fyrir helgi að stofna sérstök dótturfélög utan um ólíka starfsemi . Þannig verður samkeppnisrekstur á Keflavík skilinn frá rekstri innanlandsflugvalla og flugleiðsögukerfi á Norður-Atlantshafi . Fríhöfnin verður þó áfram rekin í sömu mynd . Fréttablaðið greinir frá þessu . Sveinn Þórarinsson , sérfræðingur hjá hagfræðideild Landsbankans , segir í samtali við Fréttablaðið að ef það eigi að hleypa fjárfestum að Keflavíkurflugvelli , þá sé þetta nauðsynlegt skref í þá átt . „ Það hefur alltaf verið ljóst að skiptingin innan Isavia , starfsemin í kringum Keflavíkurflugvöll er alveg sér á báti . Innanlandsflugið er niðurgreitt og enginn vilji meðal einkaaðila að fara þangað inn . Lofthelgin verður alltaf á hendi ríkisins . Þessi skerping á skiptingu Isavia er alveg gefin og alveg í takt við fyrri yfirlýsingar , “ hefur Fréttablaðið eftir Sveini .